Prof. univ. dr. habil. Lidia Cotea, Premiul de Excelență al Asociației Române a Departamentelor Universitare Francofone, ediția 2021

Prof. univ. dr. habil. Lidia Cotea, cadru didactic al Facultății de Limbi și Literaturi Străine și director al Departamentului de Limba și Literatura Franceză, Universitatea din București, a obținut Premiul de Excelență al Asociației Române a Departamentelor Universitare Francofone (ARDUF), ediția 2021, pentru realizări remarcabile în cercetarea științifică și în activitatea cu studenții.
Specialist în literatura franceză a secolului XX și a extremului contemporan, prof. Lidia Cotea a publicat, în calitate de autor, coautor sau editor, numeroase cărți și studii de specialitate, în România și în străinătate. Din 2019, este membră a SHLF – „Société d’histoire littéraire de la France” și corespondentul pentru România al acestei organizații.

Asociația Română a Departamentelor Universitare Francofone sprijină activitatea de cercetare științifică la nivelul departamentelor de franceză ale universităților din România prin organizarea de colocvii și conferințe, stabilirea de parteneriate cu instituții din străinătate, din mediul francez și francofon, și prin publicarea rezultatelor cercetării. 
De la 1 iulie 2021, Revue Roumaine d’Études Francophones, revista Asociației, este indexată ERIH PLUS, prof. dr. habil. Lidia Cotea fiind responsabilul secțiunii de Literatură.

